A l’Ofensiva pels Salaris: Cap a la igualtat

Declaració del Comitè Executiu de la CES sobre salaris mínims, igualtat i negociació col·lectiva

Examinant la situació dels salaris a nivell europeu, s’observen quatre fenòmens:

1) El percentatge dels salaris respecte el PIB mostra una tendència a la baixa a la majoria de països de la UE.

2) Els augments salarials no han arribat al nivell de la taxa d’inflació en molts països de l’Eurozona, i en molts casos han estat per sota del creixement econòmic; mentre que els beneficis empresarials no han deixat de créixer.

3) S’està accentuant la desigualtat salarial entre rics i pobres i, especialment, entre homes i dones, amb una diferencia d’almenys el 15%.

4) Encara es mantenen diferències molt importants entre els Estats membres de la UE en matèria de salaris, que s’han accentuat amb la recent ampliació cap a l’Est d’Europa.

Per tots aquests motius, la CES considera que cal una acció concertada i coordinada dels sindicats europeus per tal d’aconseguir major igualtat i salaris justos per a tots els treballadors europeus.

L’acció que es proposa portar a terme la CES es basa en els següents pilars:

· Donar suport a les campanyes sindicals a favor d’uns salaris mínims efectius.

· Aconseguir la implicació en les demandes de reduir les diferències salarials d’aquells sindicats que no necessiten un salari mínim establert legalment perquè tenen processos de negociació col·lectiva forts i efectius.

· Promoure campanyes a nivell europeu per a aconseguir uns estàndards comuns sobre salaris mínims i estratègies de negociació col·lectiva.

· Impulsar la implicació de les institucions europees en la campanya “Cap a la igualtat” mitjançant l’increment dels fons estructurals cap als països i regions més pobres de la UE. 

· Reduir la desigualtat salarial entre homes i dones a través de la negociació col·lectiva i les mesures legals a l’abast de cada país.

· Aconseguir que els treballadors immigrants s’organitzin en sindicats per a assegurar que se’ls apliquin els convenis col·lectius i la legislació laboral corresponent, evitant així que se’ls utilitzi per a exercir pressió a la baixa sobre els salaris dels treballadors menys qualificats.

